P6_TA(2007)0033

Sprijin macrofinanciar acordat Moldovei *

Rezoluţia legislativă a Parlamentului European referitoare la propunerea de decizie a Consiliului privind furnizarea de asistenţă macrofinanciară pentru Moldova (COM(2006)0579 —C6-0342/2006 — 2006/0184(CNS))

(Procedura de consultare)

Parlamentul European,

- având în vedere propunerea Comisiei prezentată Consiliului (COM(2006)0579) [1],

- având în vedere articolul 308 din Tratatul CE, în temeiul căruia a fost consultat de către Consiliu (C6-0342/2006),

- având în vedere articolul 51 din Regulamentul său de procedură,

- având în vedere raportul Comisiei pentru comerţ internaţional şi avizul Comisiei pentru bugete (A6-0013/2007),

1. aprobă propunerea Comisiei astfel cum a fost modificată;

2. recomandă Comisiei să-şi modifice propunerea în consecinţă, în conformitate cu articolul 250 alineatul (2) din Tratatul CE;

3. invită Consiliul să informeze Parlamentul dacă intenţionează să se îndepărteze de la textul aprobat de acesta;

4. solicită Consiliului să îl consulte din nou, dacă intenţionează să modifice în mod substanţial propunerea Comisiei;

5. încredinţează Preşedintelui sarcina de a transmite Consiliului şi Comisiei poziţia Parlamentului.

TEXT PROPUS DE COMISIE | AMENDAMENTELE PARLAMENTULUI |

Amendamentul 1

Considerentul 9a (nou)

| (9a) Transnistria joacă un rol important în activitatea comercială, extins recent prin interdicţia impusă de Rusia privind importurile de vinuri de origine moldovenească, care nu se aplică vinurilor provenind din Transnistria. |

Amendamentul 2

Considerentul 9b (nou)

| (9b) Transnistria obţine venituri considerabile din activitatea de comerţ, datorită drepturilor vamale şi taxelor, care nu constituie venit la bugetul de stat al Moldovei. |

Amendamentul 3

Considerentul 9c (nou)

| (9c) Asistenţa macrofinanciară a UE nu ar trebui doar să completeze programele şi resursele oferite de instituţiile de la Bretton Woods, ci şi să asigure valoarea adăugată a implicării comunitare. |

Amendamentul 4

Considerentul 9d (nou)

| (9d) Comunitatea ar trebui să asigure că asistenţa macrofinanciară a UE este din punct de vedere juridic şi fundamental coerentă cu diferitele domenii de acţiune externă şi cu alte politici comunitare relevante. O asemenea coerenţă ar trebui asigurată atunci când politicile, inclusiv memorandumul de înţelegere şi acordul de subvenţionare, sunt formulate şi puse în aplicare. |

Amendamentul 5

Considerentul 9e (nou)

| (9e) Comunitatea ar trebui să asigure că asistenţa macrofinanciară a UE este excepţională şi limitată în timp, că este complementară asistenţei oferite de instituţiile de la Bretton Woods, de donatorii bilaterali şi de creditorii Clubului de la Paris, că este condiţionată de îndeplinirea unor obligaţii clar identificate, inclusiv a unor condiţii politice prealabile, şi că este atent supravegheată şi evaluată în scopul prevenirii fraudei şi a neregulilor financiare. |

Amendamentul 6

Considerentul 9f (nou)

| (9f) Rusia a explicat că interdicţia privind importurile de vinuri din Moldova a fost impusă întrucât acestea nu sunt conforme cu anumite cerinţe fitosanitare. |

Amendamentul 7

Considerentul 9g (nou)

| (9g) Comunitatea ar trebui să ofere Moldovei asistenţă financiară în scopul îmbunătăţirii calităţii şi siguranţei alimentare în sectorul vitivinicol. |

Amendamentul 8

Considerentul 10

(10) Plata acestei asistenţe financiare nu aduce atingere competenţelor autorităţii bugetare. | (10) Plata acestei asistenţe financiare nu aduce atingere competenţelor autorităţii bugetare. Această asistenţă financiară ar trebui acordată după verificarea îndeplinirii în mod satisfăcător a condiţiilor ce urmează a fi stabilite cu autorităţile din Moldova. Condiţiile de eliberare a tranşelor din asistenţa excepţională, care ar trebui stabilite într-un memorandum de înţelegere sau într-un acord de subvenţionare, ar trebui să includă obiective specifice care trebuie îndeplinite în următoarele domenii: creşterea transparenţei şi sporirea viabilităţii finanţelor publice; aplicarea priorităţilor macroeconomice şi bugetare pe baza punerii în aplicare satisfăcătoare a programului economic susţinut de Fondul Monetar Internaţional în temeiul documentului de strategie pentru creştere economică şi reducere a sărăciei, precum şi al reformelor identificate în planul de acţiune Uniunea Europeană-Moldova în cadrul politicii europene de vecinătate; respectarea integrală a normelor internaţionale în domeniul democraţiei şi respectării drepturilor omului, inclusiv respectarea minorităţilor şi a principiilor fundamentale ale statului de drept. Plata tranşelor din această asistenţă ar trebui să depindă de realizarea unor progrese reale în îndeplinirea obiectivelor menţionate mai sus. |

Amendamentul 9

Articolul 1 alineatul (1)

1. Comunitatea acordă Moldovei asistenţă macrofinanciară sub forma unei subvenţii de până la 45 de milioane de euro, pentru susţinerea echilibrului plăţilor şi reducerea, în acest fel, a constrângerilor financiare la care este supusă punerea în aplicare a programului economic al guvernului. | 1. Comunitatea acordă Moldovei asistenţă macrofinanciară excepţională, sub forma unei subvenţii de până la 45 de milioane de euro, pentru susţinerea echilibrului plăţilor Moldovei, în contextul unei grave deteriorări a comerţului Moldovei şi a dezechilibrării balanţei comerciale şi de plăţi curente ale acestei ţări, şi reducerea, în acest fel, a constrângerilor financiare care îngreunează punerea în aplicare a programului economic al guvernului. |

Amendamentul 10

Articolul 1 alineatul (2)

2. Această asistenţă financiară a Comunităţii este gestionată de către Comisie, în consultare cu Comitetul Economic şi Financiar şi într-un mod compatibil cu acordurile sau înţelegerile încheiate între Moldova şi Fondul Monetar Internaţional. | 2. Această asistenţă financiară a Comunităţii este gestionată de către Comisie, în consultare cu Comitetul Economic şi Financiar şi într-un mod compatibil cu acordurile sau înţelegerile încheiate între Moldova şi Fondul Monetar Internaţional. Comisia informează cu regularitate Parlamentul European cu privire la activităţile Comitetului Economic şi Financiar şi îi transmite documentele relevante. |

Amendamentul 11

Articolul 1 alineatul (3)

3. Asistenţa financiară comunitară este pusă la dispoziţie pentru o perioadă de doi ani, începând cu prima zi după intrarea în vigoare a prezentei decizii. Totuşi, în cazul în care circumstanţele impun acest lucru, după consultarea Comitetului Economic şi Financiar, Comisia poate decide să extindă perioada respectivă cu maximum un an. | 3. Asistenţa financiară comunitară este pusă la dispoziţie pentru o perioadă de doi ani, începând cu prima zi după intrarea în vigoare a prezentei decizii. |

Amendamentul 12

Articolul 2 alineatul (1)

1. Comisia este autorizată să adopte împreună cu autorităţile din Moldova, după consultarea Comitetului Economic şi Financiar, condiţiile de politică economică şi financiare corespunzătoare acestei asistenţe, care trebuie incluse într-un memorandum de înţelegere şi un acord de subvenţionare. Aceste condiţii trebuie să fie compatibile cu acordurile sau înţelegerile menţionate la articolul 1 alineatul (2). | 1. Comisia este împuternicită să agreeze împreună cu autorităţile din Moldova, după consultarea Comitetului Economic şi Financiar şi a Parlamentului European, condiţiile de politică economică şi financiare corespunzătoare acestei asistenţe, care trebuie incluse într-un memorandum de înţelegere şi un acord de subvenţionare. Aceste condiţii trebuie să fie compatibile cu acordurile sau înţelegerile menţionate la articolul 1 alineatul (2). Memorandumul de înţelegere şi acordul de subvenţionare trebuie prezentate imediat Consiliului şi Parlamentului European.Aceste condiţii includ obiective specifice în următoarele domenii: creşterea transparenţei şi sporirea viabilităţii finanţelor publice; aplicarea priorităţilor macroeconomice şi bugetare pe baza punerii în aplicare satisfăcătoare a programului economic susţinut de FMI în temeiul documentului de strategie pentru creştere economică şi reducere a sărăciei, precum şi al reformelor identificate în planul de acţiune Uniunea Europeană-Moldova în cadrul politicii europene de vecinătate; respectarea în întregime a standardelor internaţionale în materie de democraţie şi de respectare a drepturilor omului, inclusiv respectarea minorităţilor şi a principiilor fundamentale a statului de drept. Plata tranşelor din această asistenţă depinde de realizarea unor progrese reale în îndeplinirea obiectivelor menţionate mai sus. În scopul creşterii transparenţei şi responsabilităţii,criteriile asistenţei macrofinanciare a Uniunii Europene sunt făcute publice. |

Amendamentul 13

Articolul 3 alineatul (3)

3. A doua şi oricare dintre următoarele tranşe vor fi eliberate în baza punerii în aplicare satisfăcătoare a programului economic susţinut de FMI în cadrul instrumentului de reducere a sărăciei şi creştere şi al planului de acţiune Uniunea Europeană-Moldova în cadrul politicii europene de vecinătate, precum şi în baza oricăror altor măsuri convenite cu Comisia în conformitate cu articolul 2 alineatul (1), nu mai devreme de trei luni de la eliberarea tranşei precedente. | 3. A doua şi oricare dintre următoarele tranşe vor fi eliberate în baza punerii în aplicare satisfăcătoare a programului economic susţinut de FMI în cadrul instrumentului de reducere a sărăciei şi creştere şi al planului de acţiune Uniunea Europeană-Moldova în cadrul politicii europene de vecinătate, precum şi în baza oricăror altor măsuri convenite cu Comisia în conformitate cu articolul 2 alineatul (1), în special realizarea unor progrese satisfăcătoare în sensul îndeplinirii obiectivelor stabilite în memorandumul de înţelegere menţionat la articolul 2 alineatul(1), nu mai devreme de trei luni de la eliberarea tranşei precedente. |

Amendamentul 14

Articolul 3 alineatul (4)

4. Fondurile sunt vărsate în conturile Băncii Naţionale a Moldovei. Destinatarul final al fondurilor este ministrul finanţelor din Moldova. | 4. Fondurile sunt vărsate în conturile Băncii Naţionale a Moldovei şi înregistrate sub titlul "Asistenţă financiară excepţională acordată de Uniunea Europeană". Destinatarul final al fondurilor este Ministerul Finanţelor din Moldova. |

Amendamentul 15

Articolul 4

Punerea în aplicare a acestei asistenţe are loc în conformitate cu dispoziţiile Regulamentului financiar aplicabil bugetului general al Comunităţilor Europene şi normele sale de aplicare. În special, memorandumul de înţelegere şi acordul de subvenţionare care trebuie încheiate cu autorităţile din Moldova prevăd adoptarea de către aceasta a unor măsuri corespunzătoare de prevenire şi combatere a fraudei, a corupţiei şi a altor nereguli legate de această asistenţă. De asemenea, acestea prevăd efectuarea de controale de către Comisie, inclusiv de către Oficiul European Antifraudă (OLAF), cu dreptul de a proceda la verificări şi inspecţii la faţa locului, precum şi verificări la faţa locului de către Curtea de Conturi, acolo unde este cazul. | Punerea în aplicare a acestei asistenţe are loc în conformitate cu dispoziţiile Regulamentului financiar aplicabil bugetului general al Comunităţilor Europene şi normele sale de aplicare. În special, memorandumul de înţelegere şi acordul de subvenţionare care trebuie încheiate cu autorităţile din Moldova prevăd punerea în aplicare de către aceasta a unor măsuri specifice de prevenire şi combatere a fraudei, a corupţiei şi a altor nereguli care ar putea fi legate de această asistenţă. De asemenea, pentru a asigura o mai mare transparenţă a gestionării şi eliberării de fonduri, acestea prevăd efectuarea de controale de către Comisie, inclusiv de către Oficiul European Antifraudă (OLAF), cu dreptul de a proceda la verificări şi inspecţii la faţa locului, precum şi audituri la faţa locului de către Curtea de Conturi, acolo unde este cazul. |

Amendamentul 16

Articolul 5

Până la data de 31 august a fiecărui an, Comisia prezintă Parlamentului European şi Consiliului un raport care conţine o evaluare a punerii în aplicare a prezentei decizii în anul precedent. | Până la 31 august a fiecărui an, Comisia prezintă comisiilor interesate ale Parlamentului European şi Consiliului un raport care conţine o evaluare a punerii în aplicare a prezentei decizii în anul precedent. Acest raport precizează legătura dintre obiectivele stabilite la articolul 2 alineatul (1), rezultatele economice şi fiscale ale Moldovei la această dată, precum şi decizia Comisiei de eliberare a tranşelor acestei asistenţe. |

Amendamentul 17

Articolul 5a (nou)

| Articolul 5a Cel târziu la doi ani de la expirarea perioadei de punere în aplicare a asistenţei prevăzute de prezenta decizie, Comisia prezintă Parlamentului European şi Consiliului un raport de evaluare ex-post. |

[1] Nepublicat încă în JO.

--------------------------------------------------